**Mór Városi Önkormányzat Képviselő-testületének**

**30/2019. (XI.28.) önkormányzati rendelete**

**a gyermekvédelmi ellátásokról szóló 16/2016. (V.4.) önkormányzati rendelet módosításáról**

Mór Városi Önkormányzat Képviselő-testülete a gyermekek védelméről és a gyámügyi igazgatásról szóló 1997. évi XXXI. törvény 29. § (2) bekezdés e) pontjában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 8. pontjában meghatározott feladatkörében eljárva a következőket rendeli el:

**1. §** Mór Városi Önkormányzat Képviselő-testületének a gyermekvédelmi ellátásokról szóló 16/2016. (V.4.) önkormányzati rendelete (a továbbiakban: Rendelet) II. Fejezete helyébe a következő rendelkezés lép:

**„II. Fejezet**

**Pénzbeli és természetbeni ellátások**

**4. §** Mór Városi Önkormányzat pénzbeli és természetbeni ellátás formájában nyújtja a Gyvt. szabályai szerint a rendszeres gyermekvédelmi kedvezményt.

**4/A. §** (1) A gyermekjóléti alapellátás keretében biztosított gyermekétkeztetés intézményi térítési díját az intézmények díjjavaslata alapján Mór Városi Önkormányzat Képviselő-testülete minden év január 31. napjáig állapítja meg.

(2) Az ellátás igénybevételére vonatkozó kérelmet bölcsőde, óvoda, iskola intézmények vezetőinél kell benyújtani.

(3) A fizetendő *étkezési* személyi térítési díjat az intézmény vezetője állapítja meg a Gyvt. 151. §-ában előírtak figyelembevételével.

(4) Az *étkezési* személyi térítési díjat, a normatív kedvezményeken túlmenően a polgármester, köznevelési intézménynél étkeztetésben részesülő gyermek esetében a nevelési-oktatási intézmény vezetője kérelemre csökkentheti vagy elengedheti, ha a család egy főre jutó igazolt havi nettó jövedelme az öregségi nyugdíj mindenkori legkisebb összegének 110 %-át, egyedülállónál 150 %-át nem haladja meg.

(5) A polgármester dönt az *étkezési* személyi térítési díj összegéről, ha azt a jogosult vitatja, illetve annak további csökkentése vagy elengedése végett a díjközléstől számított 8 napon belül az önkormányzathoz fordul.

(6) A *gyermekétkeztetés intézményi térítési díjának alapja* az élelmezés nyersanyagköltségének egy ellátottra jutó napi összege, amelyet a fizetendő személyi térítési díj megállapításánál mindazon ellátottakra alkalmazni kell, akik az önkormányzat fenntartásában működő intézmény konyhájáról étkeznek.

(7) A (6) bekezdés szerinti gyermekétkeztetés – intézmények felé leszámlázott – teljes önköltségéből az ÁFÁ-val megemelt nyersanyagnormán felüli költséget (rezsi-költséget) az önkormányzat az étkezést igénybevevő ellátottak után az intézménynek megtéríti.

(8) A gyermekétkeztetési díjakat az 1. melléklet tartalmazza.

**4/B. §** (1) Mór Városi Önkormányzat a rendszeres gyermekvédelmi kedvezményre jogosult gyermekek részére szünidei gyermekétkeztetés keretében a szülő, törvényes képviselő kérelmére ingyenesen déli meleg főétkezést biztosít.

(2) Mór Városi Önkormányzat az (1) bekezdés szerinti szünidei gyermekétkeztetést a Gyvt. 21/C. § (2) bekezdésében meghatározottak szerint biztosítja.”

**2. §** A Rendelet 7. alcíme helyébe a következő rendelkezés lép:

**„7. Gyermekek napközbeni ellátása**

**8. §** Abölcsőde intézményvezetője saját hatáskörében dönt az ellátás biztosításáról, figyelemmel a Gyvt. 42/A §-ra.

**9. §** Az önkormányzat nem állapít meg bölcsődei gondozási intézményi térítési díjat."

**3. §** A Rendelet 1. melléklete helyébe az 1. melléklet lép.

**4. §** Ez a rendelet 2020. január 1-jén lép hatályba és a hatályba lépését követő napon hatályát veszti.

 Fenyves Péter Dr. Taba Nikoletta

 polgármester aljegyző

Záradék:

A rendeletet 2019. november 28. napján kihirdettem.

 Dr. Taba Nikoletta

 aljegyző

1. melléklet a 30/2019. (XI.28.) önkormányzati rendelethez

1. melléklet a 16/2016. (V.4.) önkormányzati rendelethez

**A gyermekétkeztetés intézményi térítési díjai (ÁFA nélkül)**

**2020. január 1.**

|  |  |  |
| --- | --- | --- |
| Gyermek étkeztetés helye | Intézményi térítési díj | Diétás intézményi térítési díj |
| Bölcsőde | 341.- Ft/nap | 411.- Ft/nap |
| Óvodák | 294.- Ft/nap | 317.- Ft/nap |
| Általános iskola alsó tagozatnapi háromszori étkezés | 403.- Ft/nap | 470.- Ft/nap |
| Általános iskola alsó tagozatebéd | 240.- Ft/nap | 284.- Ft/nap |
| Általános iskola felső tagozatnapi háromszori étkezés | 431.- Ft/nap | 493.- Ft/nap |
| Általános iskola felső tagozatebéd | 268.- Ft/nap | 307.- Ft/nap |
| Középiskola napi háromszori étkezés | 478.- Ft/nap | 539.- Ft/nap |
| Középiskola ebéd | 315.- Ft/nap | 352.- Ft/nap |
| Középiskola kollégiumi ellátással teljes ellátás | 699.- Ft/nap | 776.- Ft/nap |
| Középiskola kollégiumi ellátással ebéd | 315.- Ft/nap | 352.- Ft/nap |